stanford-oval/wikipedia huggingface dataset:
מורגן מקגרווי
ביוגרפיה

מקגארווי נולד בלואיוויל, קנטקי, ולמד בתיכון דופונט. הוא קיבל תואר ראשון בעיתונאות מאוניברסיטת מיזורי ודוקטור למשפטים מהמכללה למשפט של אוניברסיטת קנטקי למשפטים. הוא בנו של ג'ון מקגארווי, חבר צוות של מושל קנטקי לשעבר, וונדל פורד ועורך הדין העירוני של אנקורג', קנטקי מאז 1987.
לפני בחירתו לסנאט של מדינת קנטקי, מקגרווי עבד עבור העורך דין ג'ק קונווי כעוזר מיוחד לתובע הכללי של קנטקי, כמו גם אצל בן צ'נדלר ומשרד עורכי הדין פרוסט בראון טוד. מקגארווי עוסק בעריכת דין במורגן פוטינגר מקגארווי, חברה שהקים סבו.
מקגארווי נבחר לראשונה בבחירות 2012 לסנאט של קנטקי מטעם המחוז ה-19 של המדינה. הוא ניצח שלושה מועמדים אחרים בפריימריז הדמוקרטי ב-22 במאי 2012, עם 40.7% מהקולות וללא מתנגד בבחירות הכלליות ב-6 בנובמבר. ב-2016, הוא נבחר מחדש לכהונה שנייה בת ארבע שנים, והביס את המועמד הרפובליקני לארי ווסט בבחירות הכלליות. בשנת 2018, הוא הפך למנהיג המיעוט בסנאט של מדינת קנטקי. ב-3 בנובמבר 2020 נבחר לכהונה שלישית ללא התנגדות.
בסנאט, תפקידי הוועדה שלו כללו את ועדת ההקצאות וההכנסות, ועדת הפיקוח והייעוץ של Medicaid, ועדת הבנקים והביטוח, ועדת המדינה והשלטון המקומי, וכוח המשימה לבחירות, לתיקוני חוקה ולעניינים בין-ממשלתיים.
הארגון "אמהות נגד נהיגה בשכרות" כינו את מקגארווי כמחוקק השנה של 2015. הקרן לקידום אחריות על אלכוהול העניקה לו פרס מנהיגות. מקגארווי הוכרז כקובעי המדיניות החשובים ביותר על ידי Greater Louisville Inc. וב-2016 כמחוקק צעיר מצטיין על ידי מכללת אוניברסיטת קנטקי למשפטים. מאוחר יותר נבחר למנהיג המיעוט בסנאט של קנטקי, והפך לאחד מחברי האספה הכללית הצעירים ביותר במדינה שכיהנו בתפקיד מנהיגותי זה.
ב-12 באוקטובר 2021, השיק מקגארווי קמפיין לייצג את מחוז הקונגרס ה-3 של קנטקי בבית הנבחרים של ארצות הברית, לאחר שהנציג הדמוקרטי היחיד של קנטקי בבית הנבחרים, ג'ון ירמות', הודיע על פרישתו. בבחירות המקדימות, מקגארווי ניצח את נציגת המדינה אטיקה סקוט וניצח גם בבחירות הכלליות והושבע לתפקידו כנציג המחוז ב-3 בינואר 2023. הוא חבר בוועדה לעסקים קטנים ובוועדה לענייני חיילים משוחררים.
מקגארווי ואשתו, כריס, מתגוררים בשכונת סטרטמור, חלק מההיילנדס בלואיוויל, עם שלושת ילדיהם.
הערות שוליים

1 2  Judy Clabes, Senate democratic caucus elects Morgan McGarvey of Louisville as new floor leader, NKyTribune, ‏12 בדצמבר 2018 (באנגלית אמריקאית)
↑  Morgan McGarvey, Ballotpedia (באנגלית)
↑  Morgan McGarvey for Congress, www.morganmcgarvey.com
| --- | --- |
בקרת זהויות :  US Congress: M001220
למוניקה מקאייבר

למוניקה ר. מקאייבר (באנגלית: LaMonica R. McIver; נולדה ב-20 ביוני 1986) היא פוליטיקאית אמריקאית המכהנת כחברת בית הנבחרים של ארצות הברית מטעם מחוז הקונגרס העשירי של מדינת ניו ג'רזי, מאז ספטמבר 2023. האישה הראשונה שמייצגת מחוז זה בקונגרס האמריקאי.
ביוגרפיה

מקאייבר נולדה בניוארק שבניו ג'רזי ב-20 ביוני 1986. היא גדלה ברובע המרכזי בעיר, והשלימה את לימודיה התיכוניים בבית הספר התיכון סנטרל ניוארק ב-2004. טרם כניסתה לפוליטיקה של ארצות הברית עבדה מקאייבר כמנהלת כוח אדם במערכת בתי הספר הציבוריים של עיריית מונטקלייר. בנובמבר 2018 נבחרה למועצת עיריית ניורארק, וב-2022 נבחרה לנשיאת מועצת העיר. ב-2024 התפטרה מהמועצה העירונית כדי להתמקד במסע הבחירות שלה לקונגרס.
ב-24 באפריל 2024 נפטר חבר הקונגרס דונלד פיין בעודו מכהן בתפקיד, ובעקבות זאת הוכרזו בחירות מיוחדות במחוז הקונגרס העשירי של ניו ג'רזי. בבחירות המקדימות התמודדה מקאייבר מול 10 מתמודדים אחרים, וזכתה לתמיכת השדולה הפרוגרסיבית בקונגרס ובראשה פרמילה ג'איאפאל, מארק פוקאן וג'יימי רסקין. היא זכתה גם לתמיכתו של מושל ניו ג'רזי פיל מרפי ושל הסנאטור של המדינה קורי בוקר. בבחירות המקדימות גרפה 47.4% מהקולות, וניצבה בבחירות הכלליות מול מועמד המפלגה הרפובליקנית כרמן בוקו. היא נבחרה לקונגרס עם 81.17%	מקולות הבוחרים.
מקאייבר הושבעה לתפקידה ב-23 בספטמבר 2024. בבחירות 2024 נבחרה לתקופת כהונה מלאה בת שנתיים.
הערות שוליים

↑  דייוויד ויילדסטיין, McIver elected Newark Council President, באתר ניו ג'רזי גלוב, 1 ביולי 2022 (באנגלית)
↑  אריק קיפר, McIver Steps Down As Newark Council President, Continues Congress Bid, באתר Patch‏, 17 בספטמבר 2024 (באנגלית)
↑  Congressional Progressive Caucus PAC Endorses LaMonica McIver For NJ-10, באתר השדולה הפרוגרסיבית בקונגרס (באנגלית)
↑  Murphy backs McIver for Congress in NJ-10, באתר ניו ג'רזי גלוב, 2 ביולי 2024 (באנגלית)
↑  דייוויד ויילדסטיין, Booker endorses McIver for Congress, באתר ניו ג'רזי גלוב, 24 ביוני 2024 (באנגלית)
| --- | --- |
בקרת זהויות :  US Congress: M001229
פרנק מרוואן

פרנק ג'ון מרוואן (באנגלית: Frank John Mrvan; נולד ב-16 באפריל 1969) הוא פוליטיקאי אמריקאי, המכהן כחבר בית הנבחרים של ארצות הברית מטעם מחוז הקונגרס הראשון של מדינת אינדיאנה, מאז ינואר 2021.
ביוגרפיה

מרוואן נולד וגדל בעיר האמונד, השוכנת בצפון-מערב אינדיאנה. לאחר שסיים את לימודיו בבית הספר התיכון ע"ש אוליבר פ. מורטון, מרוואן השלים באוניברסיטת בול סטייט לימודי תואר ראשון בעיתונות. מרוואן עבד כמתווך מורשה למשכנתאות וכסוכן מכירות של חברת לייצור תרופות. בנובמבר 2005 מונה מרוואן לחבר מועצת העיר של נורת' טאונשיפ, כאשר קודמו בתפקיד התפטר.
לאחר שפיט ויסקלוסקי, נציג מחוז הקונגרס הראשון של אינדיאנה בבית הנבחרים של ארצות הברית, החליט שלא להתמודד מחדש בבחירות 2020, מרוואן הודיע על מועמדותו לתפקיד. הוא זכה לתמיכתם של ויסקלוסקי עצמו ושל איחוד עובדי הפלדה בארצות הברית. הוא זכה בבחירות המקדימות במפלגה הדמוקרטית עם 34% מהקולות בפריימריז בן 14 מועמדים.
בבחירות הכלליות ניצב בפני מארק לייבה, מועמד המפלגה הרפובליקנית, במהלך נובמבר 2020. הוא זכה בבחירות אלה עם כ-61% מקולות הבוחרים. ב-3 בינואר 2021, עם התכנסות הקונגרס ה-117 של ארצות הברית, מרוואן הושבע לתפקידו.
הערות שוליים

↑  שרה ריס, Mrvan outlines successes as trustee as he prepares to join U.S. House, באתר nwitimes.com‏, 1 בינואר 2021 (באנגלית)
↑  אלכסנדריה קוקולקה, Frank Mrvan wins Indiana 1st Congressional race: ‘It’s a serious job for very serious times’, באתר שיקגו טריביון, 4 בנובמבר 2020 (באנגלית)
↑  דן קארדן, Mrvan sworn in as Northwest Indiana's new representative in Congress, באתר The Elkhart Truth‏, 3 בינואר 2021 (באנגלית)
| --- | --- |
בקרת זהויות :  US Congress: M001214
ריץ' מקורמיק

ריצ'רד דין מקורמיק (באנגלית: Richard Dean McCormick; נולד ב-7 באוקטובר 1968) הוא פוליטיקאי אמריקאי, המכהן כחבר בית הנבחרים של ארצות הברית מטעם מחוז הקונגרס השישי של מדינת ג'ורג'יה. מקורמיק, חבר המפלגה הרפובליקנית, מייצג מחוז זה מאז השבעתו לתפקיד בינואר 2023.
ביוגרפיה

מקורמיק נולד בלאס וגאס ב-1968, וסיים את לימודיו בבית הספר התיכון הקתולי המרכזי בפורטלנד שבאורגון בשנת 1986. ב-1990 השלים לימודי תואר ראשון באוניברסיטת המדינה של אורגון, וב-1999 קיבל תואר שני במנהל עסקים מאוניברסיטת נשיונל שבסן דייגו בקליפורניה. בשנת 2010 השלים לימודי רפואה בבית הספר מורהאוס לרפואה השוכן באטלנטה.
הוא שירת בחיל הנחתים של ארצות הברית ובצי ארצות הברית במשך למעלה מעשרים שנה. בחיל הנחתים היה טייס מסוקים ובחיל הים הגיע לדרגת קומנדר. בהכשרתו הוא רופא חירום ועובד במרכז הרפואי גווינט שבעיר לורנסוויל בג'ורג'יה.
בבחירות 2020 התמודד מקורמיק לבית הנבחרים של ארצות הברית במחוז הקונגרס השביעי של ג'ורג'יה. נציג המחוז המכהן, רוב וודול (אנ'), פרש באותן בחירות מהקונגרס. מקורמיק זכה בבחירות המקדימות במועמדות המפלגה הרפובליקנית עם למעלה מ-50% מהקולות. עם זאת, בבחירות הכלליות הפסיד לקרולין בורדו, מועמדת המפלגה הדמוקרטית.
בעקבות חלוקה מחדש של מחוזות הבחירה בג'ורג'יה עקב מפקד האוכלוסין של ארצות הברית ב-2020, הכריז מקורמיק על התמודדותו לבית הנבחרים האמריקאי במחוז הקונגרס השישי של ג'ורג'יה שהפעם היה בבחירות 2022 הרבה יותר רפובליקני מבעבר. מקורמיק וג'ייק אוונס העפילו לסיבוב השני בבחירות המקדימות של המפלגה הרפובליקנית, בו גבר מקורמיק על אוונס. בבחירות הכלליות ב-8 בנובמבר 2022 ניצח את בוב כריסטיאן הדמוקרטי, והושבע לתפקידו בראשית ינואר 2023.
שלושת הבנים של מקורמיק הם מנישואיו הראשונים. אשתו השנייה של מקורמיק, ד"ר דברה מילר, היא אונקולוגית. הם נפרדו ב-2024 לאחר שנחשפה פרשת האהבים של מקורמיק עם עמיתתו הרפובליקנית בת' ואן דוין מטקסס.
הערות שוליים

↑  תמר הלרמן, Updated: Who’s running in Georgia’s 7th Congressional District, באתר The Atlanta Journal-Constitution‏, 3 במאי 2020 (באנגלית)
↑  קלי וית'מייר, McCormick declared winner of District 7 Republican Primary, באתר ForsythNews.com‏, 13 ביוני 2020 (באנגלית)
↑  איאן מילהייזר, Democrats capture Georgia US House seat held by Republicans since 1995, באתר Vox‏, 7 בנובמבר 2020 (באנגלית)
↑  אדית' אולמסטד, Republican Congresswoman Confirms Relationship Amid Affair Rumors, באתר The Daily Beast‏, 17 במאי 2024 (באנגלית)
| --- | --- |
בקרת זהויות :  US Congress: M001218
דן ניוהאוס

דניאל מילטון ניוהאוס (באנגלית: Daniel Milton Newhouse; נולד ב-10 ביולי 1955) הוא פוליטיקאי אמריקאי המכהן כחבר בית הנבחרים של ארצות הברית מטעם מחוז הקונגרס הרביעי של מדינת וושינגטון. טרם היבחרו לבית הנבחרים כיהן כמנהל מחלקת החקלאות של מדינת וושינגטון וכחבר בית הנבחרים של המדינה. ניוהאוס חבר המפלגה הרפובליקנית.
ביוגרפיה

ניוהאוס גדל בחווה חקלאית בעיר סאניסייד השוכנת מזרחית ליאקימה, עם הוריו רות ואירב ניוהאוס, לצד ארבע אחיותיו ואחיו. אביו של ניוהאוס כיהן בשני בתי בית המחוקקים של וושינגטון בסך הכל 34 שנה, ופרש ב-1998. ב-1977 היה ניוהאוס לבוגר בכלכלה חקלאית מאוניברסיטת המדינה של וושינגטון. באוניברסיטה היה חבר באחווה החקלאית אלפא גמא רו. בנוסף, ניוהאוס הוא בוגר תוכנית המנהיגות לחקלאות ויערנות בוושינגטון.
הוא כיהן ארבע קדנציות בבית הנבחרים בוושינגטון מ-2003 עד 2009, כשהוא מייצג את מחוז הבחירה ה-15. בשנת 2009 מינתה אותו כריסטין גרגואר (Gregoire), אז מושלת מדינת וושינגטון מטעם המפלגה הדמוקרטית, את ניוהאוס הרפובליקני לעמוד בראש מחלקת החקלאות של המדינה. המושל שנבחר אחריה, ג'יי אינסלי, החליט שלא לחדש את מינויו את ניוהאוס כמנהל מחלקת החקלאות ב-2013.
בפברואר 2014, הצטרף ניוהאוס לבחירות המקדימות במפלגה הרפובליקנית למועמדות המפלגה לבית הנבחרים האמריקאי מטעם מחוז הקונגרס הרביעי של וושינגטון. דוק האסטינגס המכהן, שייצג מחוז זה בבית הנבחרים זה 20 שנה, בחר שלא להתמודד מחדש בבחירות 2014. הוא ועמיתו הרפובליקני קלינט דידייר הגיעו לבחירות הכלליות בנובמבר כיריבים לאחר שסיימו באוגוסט את הבחירות המקדימות בשני המקומות הראשונים. הייתה זו הפעם הראשונה ששני מועמדים מאותה המפלגה התייצבו זה מול זה בבחירות כלליות מאז אימצה מדינת וושינגטון את שיטת הבחירות שלה. יום הבחירות ב-4 בנובמבר היה קרוב מאוד, ונראה כקרב בין הזרמים במפלגה הרפובליקנית. ניוהאוס נחשב לנציג הזרם המרכזי והשולט במפלגה הרפובליקנית, ואילו דידייר הזדהה בגלוי עם תנועת מסיבת התה. ב-4 בנובמבר 2014 גבר ניוהאוס על דידייר בקושי בפער של 51% -49%.
ניוהאוס התמודד מול דידייר בשנית במהלך בחירות 2016 בארצות הברית. בבחירות המקדימות הביסו בקלות כשלו 44,720 קולות (45.77% מקולות הבוחרים) בעוד דידייר זכה ב-27.53% בלבד. בבחירות הכלליות, ניוהאוס הביס באופן מכריע את דידייר, עם 57% מקולות הבוחרים. במהלך בחירות 2018 נבחר שוב לבית הנבחרים.
לוסי מקבת'

לוסיה קיי מקבת' (באנגלית: Lucia Kay McBath; נולדה ב-1 ביוני 1960) היא פוליטיקאית אמריקאית, המכהנת כחברת בית הנבחרים של ארצות הברית מטעם מחוז הקונגרס השביעי של מדינת ג'ורג'יה. מקבת', אשת המפלגה הדמוקרטית, נבחרה לראשונה בבחירות 2018 כאשר גברה על המועמדת הרפובליקנית קארן הנדל. בשטחי מחוז הקונגרס השישי מצויים הפרוורים האמידים בצפון אטלנטה, בירת ג'ורג'יה.
ביוגרפיה

מקבת' נולדה בשם לוסיה הולמן בג'ולייט שבאילינוי בראשית יוני 1960. אביה, לוסיין הולמן, היה רופא שיניים שבבעלותו "The Black Voice", עיתון אפרו-אמריקאי, ושימש כנשיא הסניף באילינוי של האיגוד הלאומי לקידום אנשים צבעוניים. אמה, וילמה, עבדה כאחות. מקבת' למדה באוניברסיטת המדינה של וירג'יניה וב-1982 השלימה לימודי תואר ראשון במדע המדינה. לאחר לימודיה הגבוהים התמחתה מקבת' במשרדו של מושל וירג'יניה דאגלס וילדר. במהלך שנות ה-90 של המאה ה-20 עבדה כדיילת בחברת התעופה "דלתא איירליינס" ובעקבות זאת העתיקה את מגוריה לאטלנטה, שם שוכן מטה החברה.
בשנת 2012, בנה של מקבת' בן ה-17, ג'ורדן דייוויס, נרצח בירי בעקבות ויכוח על מוזיקה רועשת בתחנת דלק בג'קסונוויל שבפלורידה. אירוע הירי לווה בתשומת לב לאומית ובעקבותיו החלו דיונים ציבוריים על חוקי הגנה עצמית שנויים במחלוקת, הידועים כ"החוק להגנה עצמית" (באנגלית: Stand Your Ground law). לאחר רצח בנה הצטרפה מקבת' כדוברת לאומית לארגון "כל-עיר לבטיחות בכלי נשק" (Everytown for Gun Safety) פרי ייסודו של מייקל בלומברג. היא השתתפה בנאום שנשא נשיא ארצות הברית ברק אובמה בבית הלבן על אודות אלימות בכלי נשק והחלה להיות פעילה למען הגבלת התיקון השני לחוקת ארצות הברית. במהלך הבחירות לנשיאות ארצות הברית 2016 הייתה תומכת נלהבת של המועמדת הדמוקרטית הילרי קלינטון.
לקראת בחירות האמצע בשנת 2018 הכריזה מקבת' על כוונתה להתמודד אל בית הנבחרים של ארצות הברית במחוז הקונגרס השישי של ג'ורג'יה. היא ייחסה את התמודדותה, בין היתר, לניצחנו של דונלד טראמפ בבחירות לנשיאות ב-2016. במקור תכננה מקבת' להתמודד בכלל לבית הנבחרים המדינתי של ג'ורג'יה מול סם טיזלי במחוז הבחירה ה-69, אך הטבח בתיכון דאגלס הניע אותה להתמודד לבית הנבחרים האמריקאי מול קארן הנדל הרפובליקנית. אף על פי שמחוז הקונגרס השישי של ג'ורג'יה נחשב מבחינה היסטורית למעוז המפלגה הרפובליקנית, הנדל ניצבה בפני אתגר תחרותי מצדה של מקבת'. טראמפ זכה במחוז זה בבחירות לנשיאות בהפרש זעום, והנדל נבחרה בו בבחירות מיוחדות צמודות אחרי מאבק עיקש בג'ון אוסוף.
בבחירות המקדימות שהתקיימו במפלגה הדמוקרטית ב-22 במאי 2018 הובילה מקבת' על שאר יריבה עם 36% מקולות הבוחרים. עם זאת, משום שאף מועמד לא גרף לפחות 50 אחוז מקולות הבוחרים, נערך סיבוב שני מכריע ובו ניצחה עם 53.7% מהקולות. ביום הבחירות הכלליות גברה על הנדל בפער של 1.02% בלבד. היא הדמוקרטית הראשונה שייצגה את המחוז מאז 1979. היא הושבעה לקונגרס של ארצות הברית בראשית ינואר 2019.
מקבת' תומכת בהחלת שינויים בחוק הגנת החולה וטיפול בר השגה, ומתנגדת לשיטת "מדיקר לכולם". היא בעד הזכות להפיל ועריכת בדיקות רקע למבקשים לרכוש כלי נשק, ומתנגדת לפירוק אכיפת מכס והגירה. בבחירות 2020 נבחרה לתקופת כהונה שנייה אחרי ששוב התמודדה מול קארן הנדל.
ב-2022, בעקבות שינוי גבולות המחוז שאותו ייצגה בבית הנבחרים, החליטה להתמודד במחוז שונה אשר יוצג בידי חברתה למפלגה קרולין בורדו. שתיהן התמודדו בבחירות המקדימות של המפלגה הדמוקרטית ומקבת' ניצחה והתמודדה בבחירות הכלליות מול מארק גונסלבס הרפוליקני, אותו ניצחה ברוב של מעל 61% מהקולות.
הערות שוליים

↑  ההשתייכויות הדתיות של חברי הקונגרס ה-116 של ארצות הברית, מסמך מאת Pew Research Center (באנגלית)
↑  ניקול צ'ווז, Lucy McBath refused to be quiet after her son's murder. Now she's running for Congress., באתר CNN‏, 20 במאי 2018 (באנגלית)
↑   רחל גולדברג, השד הגזעי שוב על דוכן הנאשמים בארצות הברית, באתר הארץ, 17 בפברואר 2014
↑  סני טינבסו, 'I Was the Victim,' Says Loud Music Trial Shooter in Jailhouse Phone Call, באתר ABC News‏, 18 בפברואר 2014 (באנגלית)
↑  ונסה ויליאמס, Citing Parkland shooting, anti-gun-violence activist is running for Congress in Georgia, באתר וושינגטון פוסט, 24 במרץ 2018 (באנגלית)
↑  שרה רואיז-גרוסמן, Gun Reform Advocate Lucy McBath Wins Democratic Nod For Georgia House Seat, באתר הפינגטון פוסט, 24 ביולי 2018 (באנגלית)
↑  טיה מיטשל, Brandon Beach abruptly drops out of 6th District race in Georgia, באתר Atlanta Journal-Constitution‏, 14 בנובמבר 2019 (באנגלית)
| --- | --- |
בקרת זהויות :  LCCN: no2018092329  SNAC: w6dc8s4p  US Congress: M001208  VIAF: 20153237904529212991   WorldCat (עם VIAF): 20153237904529212991
ליסה מקליין

ליסה כרמלה מקליין (באנגלית: Lisa Carmella McClain; נולדה ב-7 באפריל 1966) היא פוליטיקאית ואשת עסקים אמריקאית, המכהנת כחברת בית הנבחרים של ארצות הברית מטעם מחוז הקונגרס התשיעי של מדינת מישיגן. מקליין נשבעה לתפקידה עם התכנסות הקונגרס ה-117 של ארצות הברית בינואר 2021.
ביוגרפיה

מקליין נולדה וגדלה בעיר סטוקברידג', השוכנת בדרום מדינת מישיגן, בשם ליסה איובניצקי (Iovannisci). בשנת 1984 השלימה את לימודיה התיכוניים בתיכון העירוני של סטוקברידג', ובהמשך למדה במכללה הקהילתית של לאנסינג, בירת מישיגן, ובאוניברסיטת נורווד. במשך 11 שנה עבדה מקליין באמריקן אקספרס וכעבור זמן מה הצטרפה אל קונגלומרט השירותים הפיננסיים "קבוצת האנץ", שם היא שימשה כסגנית נשיא בכירה. מקליין סייעה בייסוד חברה זו, המעסיקה כ-700 עובדים ב-25 משרדים שונים ברחבי מישיגן כשהמטה הראשי של החברה שוכן בעיר סאות'פילד (אנ').
ביולי 2019 הודיע פול מיטשל על פרישתו מהחיים הפוליטיים לקראת בחירות 2020 בארצות הברית. בעקבות זאת, הכריזה מקליין על כוונתה להתמודד אל בית הנבחרים של ארצות הברית מטעם מחוז הקונגרס העשירי של מדינת מישיגן בבחירות אלה. בבחירות המקדימות שנערכו במפלגה הרפובליקנית גברה מקליין על יריבתה שיין הרננדז ב-4 באוגוסט 2020. מסע הבחירות זכה לתמיכות של מספר אישים במפלגה הרפובליקנית בהם סטיב סקליס, רונה רומני מקדניאל ומושלת דקוטה הדרומית קריסטי נואם. ביום הבחירות הכלליות ניצחה את קימברלי ביזון, מועמדת המפלגה הדמוקרטית, וגרפה 66.3% מקולות הבוחרים.
עמדותיה הפוליטיות של מקליין שמרניות. היא גורסת כי יש להקשיח את מדיניות ההגירה לארצות הברית ובבניית חומה בגבול ארצות הברית-מקסיקו, ותומכת בזכות לשאת נשק. מקליין מתנגדת למיסוד חיסונים כחובה על ידי הממשלה האמריקאית, טוענת שיש לבטל את חוק הגנת החולה וטיפול בר השגה ומגדירה עצמה כ"תומכת בחיים".
למקליין ובעלה מייק שלושה ילדים, והם גרים יחדיו בעיר רומיאו שבמישיגן.
הערות שוליים

↑  קיילה פלטשר, LISA (IOVANNISCI) MCCLAIN: SMALL-TOWN ENCOURAGEMENT LEADS TO MAJOR SUCCESSES, באתר Stockbridge Community News‏, 23 בפברואר 2020 (באנגלית)
↑  כריס קיליזה, You don't care that this GOP congressman is quitting -- but you should, באתר CNN‏, 25 ביולי 2019 (באנגלית)
↑  קית' לאינג וקרייג מאוגר, Political newcomer prompts big spending in Macomb's GOP U.S. House primary, באתר The Detroit News‏, 28 ביולי 2020 (באנגלית)
↑  Michigan Election Results: 10th Congressional District, באתר הניו יורק טיימס, 20 בנובמבר 2020 (באנגלית)
1 2  מצע הבחירות של ליסה מקליין, באתר הרשמי שלה (באנגלית)
| --- | --- |
בקרת זהויות :  SNAC: w6n982cm  US Congress: M001136
טום מקלינטוק

תומאס מילר מקלינטוק השני (באנגלית: Thomas Miller McClintock II; נולד ב-10 ביולי 1956) הוא פוליטיקאי אמריקאי, המכהן כחבר בית הנבחרים של ארצות הברית מטעם מחוז הקונגרס החמישי של מדינת קליפורניה, מאז 2009. בשנים 2009–2023 ייצג את מחוז הקונגרס הרביעי. הוא מייצג אזור המשתרע מפרוורי עיר הבירה סקרמנטו עד לפאתי פרזנו, ובתוכו שוכן הפארק הלאומי יוסמיטי. טרם היבחרו לקונגרס כיהן מקלינטוק, חבר המפלגה הרפובליקנית, בבית המחוקקים של קליפורניה, תחילה בבית הנבחרים ולאחר מכן בסנאט.
ביוגרפיה

מקלינטוק נולד בווייט פליינס שבמדינת ניו יורק, ובשנת 1978 השלים את לימודיו הגבוהים באוניברסיטת קליפורניה בלוס אנג'לס. בגיל 23 נבחר ליושב ראש המפלגה הרפובליקנית במחוז ונטורה, ומילא תפקיד זה עד 1981. הוא היה ראש הסגל של חבר הסנאט של קליפורניה אד דייוויס בין השנים 1980–1982. מ-1992 עד 1994 כיהן כמנהל "המרכז למשלם המיסים בקליפורניה." בשנים 1995–1996 ניהל את קבוצת החשיבה השמרנית "מכון קליירמונט". בבחירות 1982, כשהיה בן 26, התמודד מקלינטוק על ייצוג מחוז הבחירה ה-36 באספה המדינתית של קליפורניה. הוא ניצח את הארייט קוסמו, מועמדת המפלגה הדמוקרטית, עם 56% מקולות הבוחרים.
לאחר חלוקה מחדש של מחוזות הקונגרס בקליפורניה בעקבות מפקד האוכלוסין של ארצות הברית ב-1990, פרש מקלינטוק מהאספה המדינתית כדי להתמודד אל בית הנבחרים של ארצות הברית במחוז הקונגרס ה-24 של קליפורניה מול אנתוני ביילנסון (אנ'). הוא זכה בפריימריז הרפובליקני, בו התמודדו תשעה מועמדים, עם 34% מהקולות, אך הפסיד בבחירות הכלליות לביילנסון. בבחירות הבאות ב-1994 התמודד על תפקיד מבקר המדינה של קליפורניה לאחר שגריי דייוויס פרש מהתפקיד. על אף שנבחר למועמד המפלגה הרפובליקנית בבחירות המקדימות, הוא הפסיד בבחירות הכלליות למועמד הדמוקרטי.
בשנת 1996, כעבור שתי מפלות שנחל בראשית שנות ה-90, שב מקלינטוק לאספה המדינתית כנציג מחוז הבחירה ה-38. ב-1998 נבחר מחדש ללא התנגדות אל תקופת כהונתו השביעית סך הכל. מקלינטוק הגה את השימוש בזריקות רעל במסגרת חקיקת חוק עונש המוות בקליפורניה. בבית המחוקקים התנגד להעלאת מסים ותמך בקיצוץ הוצאות ממשלת המדינה, והיה תומך נלהב בביטול המיסוי על כלי רכב. בבחירות 2000 פרש מהאספה המדינתית והתמודד אל הסנאט של קליפורניה במחוז הבחירה ה-19. בבחירות הכלליות ניצח את דניאל גונזלס הדמוקרטי עם 58% מקולות הבוחרים, ונבחר מחדש ב-2004. ב-Recall election שנערכו ב-2003 התמודד מקלינטוק לתפקיד מושל קליפורניה מטעם המפלגה הרפובליקנית, אך סיים שלישי לאחר המועמד הרפובליקני הנוסף ארנולד שוורצנגר וסגן המושל קרוז בוסטאמנטה (אנ').
בבחירות לתפקיד סגן מושל קליפורניה ב-2006 היה מקלינטוק מועמד המפלגה הרפובליקני, אך הפסיד לג'ון גרמנדי בפער בן 4%, אחרי שגרף 45.1% מקולות הבוחרים. בבחירות 2008 התמודד לבית הנבחרים של ארצות הברית במחוז הקונגרס הרביעי של קליפורניה, וזכה בבחירות לאחר תחרות עיקשת מול המועמד הדמוקרטי צ'ארלי בראון. מקלינטוק הושבע לתפקידו בראשית ינואר 2009. במהלך הקונגרס ה-112 נמנה מקלינטוק בין 40 חברי ועדת המחקר הרפובליקנית שהצביעו תכופות נגד הנהגת הסיעה שלהם והביעו מורת רוח מהצעות החוק של עמיתהם למפלגה. ב-2011, הצביע נגד חוק הרשאות ההגנה הלאומית לשנת הכספים 2012 בשל הוראה שתאפשר לממשלה הפדרלית ולצבא ארצות הברית לעצור ללא הגבלת זמן אזרחים אמריקאים ואחרים ללא הליך הוגן. ב-2017 קרא מקלינטוק לתובע המיוחד רוברט מולר לחקור את נשיא ארצות הברית דונלד טראמפ אחרי שפיטר את מנהל לשכת החקירות הפדרלית ג'יימס קומי. באוקטובר 2021 הצביע מקלינטוק עם הנשיא ג'ו ביידן ב-5% מהזמן.
הערות שוליים

↑  ההשתייכויות הדתיות של חברי הקונגרס ה-116 של ארצות הברית, מסמך מאת Pew Research Center (באנגלית)
↑  שרה ד. וייר, Republican Rep. Steve Knight joins call for special prosecutor to take over FBI’s Russia investigation, באתר לוס אנג'לס טיימס, 16 במאי 2017 (באנגלית)
↑  Does Your Member Of Congress Vote With Or Against Biden?, באתר FiveThirtyEight‏, 9 במרץ 2022 (באנגלית)
| --- | --- |
בקרת זהויות :  SNAC: w66v1ct0  US Congress: M001177
ג'ים מקגוורן

ג'יימס פטריק מקגוורן (באנגלית: James Patrick McGovern; נולד ב-20 בנובמבר 1959) הוא פוליטיקאי אמריקאי, המכהן כחבר בית הנבחרים של ארצות הברית מטעם קהיליית מסצ'וסטס ברציפות מאז 1997. מקגוורן ייצג תחילה את מחוז הקונגרס השלישי של מסצ'וסטס בשנים 1997–2013, ומאז התכנסות הקונגרס ה-113 של ארצות הברית מייצג את מחוז הקונגרס השני – שבתחומו שוכנת העיר ווסטר, השנייה בגודלה בניו אינגלנד לאחר בוסטון. מאז 2019 הוא יו"ר ועדת הכללים של בית הנבחרים, השולטת באילו חקיקות מועברות להצבעה במליאת הקונגרס.
ביוגרפיה

ג'יימס פטריק מקגוורן נולד בווסטר שבמסצ'וסטס בנובמבר 1959, שם התחנך וגדל בעוד אמו הייתה מדריכת ריקוד ואביו בעל חנות משקאות. בחטיבת הביניים נעשה לראשונה מעורב בפוליטיקה של ארצות הברית כאשר התנדב במטה הבחירות של ג'ורג' מקגוורן (אין בין השניים קשר משפחתי) במהלך הבחירות לנשיאות ארצות הברית 1972. משהשלים את לימודיו הגבוהים באקדמיית ווסטר, עבר מקגוורן לוושינגטון הבירה, שם עבד כעוזרו של ג'ורג' מקגוורן בשנים 1977–1980. מקגוורן למד באמריקן יוניברסיטי, שם קיבל תואר ראשון בהיסטוריה ב-1981, ובשנת 1984 השלים לימודי תואר שני במנהל ציבורי. בנוסף היה מנהל "האיחוד הפוליטי ע"ש קנדי", לשכת הדוברים המנוהלת בידי הסטודנטים באמריקן יוניברסיטי. כאשר ג'ורג' מקגוורן התמודד שוב על המועמדות לנשיאות בבחירות 1984, היה ג'ים מקגוורן מנהל מטה הבחירות שלו במסצ'וסטס ואף ניסח את הנאום שנשא בכינוס הוועדה הדמוקרטית הלאומית.
בשנת 1981 הצטרף מקגוורן לסגל של חבר הקונגרס ג'ו מוקלי (אנ') בגבעת הקפיטול. ב-1990 מונה בידי מוקלי להוביל כוח משימה של בית הנבחרים לחקר הירצחם של שישה כמרים ישועים ושתי נשים נוספות באל סלוודור ב-1989 על ידי "גדודי אטלקטל". מאוחר יותר תמך מקגוורן בהפסקת המימון הפדרלי של ארצות הברית למכון חצי הכדור המערבי לשיתוף פעולה ביטחוני, שם הוכשרו חלק מחברי הגדוד. ב-1996 עזב מקגוורן את משרדו של מוקלי ושב לווסטר, שם התמודד לראשונה לקונגרס. הוא זכה במועמדות המפלגה הדמוקרטית ללא התנגדות, ובבחירות הכלליות התמודד מול פיטר בלוט (אנ'). הוא ביסס את מצע הבחירות שלו על רצונו להדיח את יושב ראש בית הנבחרים של ארצות הברית ניוט גינגריץ' בסיסמה: "כדי להדיח את ניוט יש להדיח את בלוט". בלוט אמנם נתמך בידי העיתון המשפיע במסצ'וסטס "בוסטון גלוב" וחמישה עיתונים מקומיים אחרים, אך מקגוורן ניצח בבחירות עם 53% מקולות הבוחרים. הוא מעולם לא ניצב בפני התנגדות כה רצינית, ומאז נבחר למעלה מעשר פעמים לקונגרס.
מקגוורן הושבע לתפקידו ב-3 בינואר 1997. "חוק ההשכלה הגבוהה" משנת 1998 כלל תיקון של מקגוורן שהכפיל את המימון ל"מענקי פֶל" למשך שנתיים עבור סטודנטים שמסיימים את לימודיהם בעשירון העליון של עמיתיהם לספסל הלימודים. מקגוורן הצביע נגד מאמצים גדולים להגבלת הגירה בלתי חוקית לארצות הברית, לרבות "חוק ה-REAL ID" משנת 2005 וחוק הגדר המאובטח משנת 2006. במהלך המיתון שפקד את ארצות הברית בשלהי שנות ה-2000, תמך מקגוורן ביוזמות לקידום תמריצים כלכליים, בהן חוק הגירוי הכלכלי בפברואר 2008 וחוק החירום לייצוב כלכלת ארצות הברית לשנת 2008 (שייסד את תוכנית הסיוע לנכסים בעייתיים) באוקטובר אותה שנה. ב-2009 תמך בחבילת התמריצים של ממשל ברק אובמה משנת 2009. בסוגיות חברתיות אחרות הביע תמיכה בזכות להפיל, בזכויות להט"ב בארצות הברית, בחוק הגנת החולה וטיפול בר השגה ובנישואים של זוגות מאותו המין.
יחסו למדינת ישראל כולל תמיכה בפתרון שתי מדינות לשני עמים, אם כי הצהיר שהוא תומך בזכותה של ישראל להגן על עצמה. במהלך נאומו של בנימין נתניהו בפני הקונגרס האמריקאי ב-2015, בחר מקגוורן להיעדר מהנאום. ב-12 בינואר 2021 מונה מקגוורן לאחד מתשעת "מנהלי בית הנבחרים" במהלך משפט ההדחה השני של דונלד טראמפ. מוקד מרכזי נוסף בקריירה שלו היה עיסוק בזכויות אדם בין-לאומיות. הוא חבר בשדולה הפרוגרסיבית בקונגרס, ודורג כאחד החברים הליברליים ביותר בבית הנבחרים של ארצות הברית.
הערות שוליים

↑  ההשתייכויות הדתיות של חברי הקונגרס ה-116 של ארצות הברית, מסמך מאת Pew Research Center (באנגלית)
↑  FOREIGN POLICY, באתרו האישי של ג'ים מקגוורן (באנגלית)
↑  שירה שונברג, U.S. Reps. Jim McGovern, Katherine Clark to skip Israeli Prime Minister Benjamin Netanyahu's speech to Congress, באתר MassLive‏, 26 בפברואר 2015 (באנגלית)
↑  מרי קלייר ג'לוניק, Pelosi’s nine impeachment managers hope to ‘finish the job’, באתר AP‏, 15 בינואר 2021 (באנגלית)
| --- | --- |
בקרת זהויות :  US Congress: M000312